Document ID: 32009L0134

ΟΔΗΓΊΑ 2009/134/ΕΚ ΤΗΣ ΕΠΙΤΡΟΠΉΣ
της 28ης Οκτωβρίου 2009
για την τροποποίηση της οδηγίας 76/768/ΕΟΚ του Συμβουλίου σχετικά με τα καλλυντικά προϊόντα, με σκοπό την προσαρμογή του παραρτήματος ΙΙΙ της οδηγίας αυτής στην τεχνική πρόοδο
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 76/768/ΕΟΚ του Συμβουλίου, της 27ης Ιουλίου 1976, περί προσεγγίσεως των νομοθεσιών των κρατών μελών των αναφερομένων στα καλλυντικά προϊόντα (1), και ιδίως το άρθρο 8 παράγραφος 2,
Κατόπιν διαβούλευσης με την επιστημονική επιτροπή για την ασφάλεια των καταναλωτών,
Εκτιμώντας τα ακόλουθα:
(1)
Η επιστημονική επιτροπή για τα καταναλωτικά προϊόντα, η οποία αντικαταστάθηκε από την επιστημονική επιτροπή για την ασφάλεια των καταναλωτών (2), στο «Υπόμνημα σχετικά με τις ουσίες βαφής μαλλιών και τις ιδιότητες ευαισθητοποίησης του δέρματος τις οποίες έχουν», που δημοσιεύτηκε στις 29 Μαρτίου 2007, κατέληξε στο συμπέρασμα ότι οι αλλεργίες επαφής που προκαλούνται από προϊόντα βαφής μαλλιών είναι ένα όλο και σημαντικότερο πρόβλημα υγείας για τους καταναλωτές και την κοινωνία, οδηγώντας, συχνά, σε οξείες και σοβαρές δερματίτιδες. Ένα άτομο που έχει ευαισθητοποιηθεί σε μια ουσία βαφής μαλλιών η οποία χρησιμοποιείται σε προϊόντα βαφής μαλλιών μπορεί τελικά να αναπτύξει αλλεργία του δέρματος σε αυτή την ουσία.
(2)
Για να ενημερωθούν καλύτερα οι καταναλωτές σχετικά με τις πιθανές ανεπιθύμητες ενέργειες του βαψίματος των μαλλιών και να μειωθεί ο κίνδυνος ευαισθητοποίησης σε προϊόντα βαφής μαλλιών μεταξύ των καταναλωτών, πρέπει να περιληφθούν πρόσθετες προειδοποιήσεις στην ετικέτα των οξειδωτικών προϊόντων βαφής μαλλιών και ορισμένων μη οξειδωτικών προϊόντων βαφής μαλλιών που περιέχουν ουσίες οι οποίες προκαλούν έντονη και σοβαρή ευαισθητοποίηση. Συνεπώς, οι υποχρεωτικοί όροι χρήσης και οι προειδοποιήσεις που παρατίθενται για τις αντίστοιχες ουσίες βαφής μαλλιών στη στήλη «στ» του παραρτήματος III της οδηγίας 76/768/ΕΟΚ πρέπει να τροποποιηθούν.
(3)
Επομένως, η οδηγία 76/768/ΕΟΚ πρέπει να τροποποιηθεί αναλόγως.
(4)
Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής για τα καλλυντικά προϊόντα,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Το παράρτημα III της οδηγίας 76/768/ΕΟΚ τροποποιείται σύμφωνα με το παράρτημα της παρούσας οδηγίας.
Άρθρο 2
1. Τα κράτη μέλη θεσπίζουν και δημοσιεύουν, το αργότερο έως την 1η Μαΐου 2010, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων.
Όταν τα κράτη μέλη θεσπίζουν τις εν λόγω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.
2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
Άρθρο 3
Τα κράτη μέλη λαμβάνουν όλα τα απαιτούμενα μέτρα ώστε να εξασφαλίσουν ότι από την 1η Νοεμβρίου 2011 δεν θα διατίθενται στην αγορά καλλυντικά προϊόντα τα οποία δεν συμμορφώνονται με την παρούσα οδηγία, ούτε από τους κοινοτικούς παραγωγούς ούτε από τους εισαγωγείς που είναι εγκατεστημένοι στην Κοινότητα.
Τα κράτη μέλη λαμβάνουν όλα τα αναγκαία μέτρα για να εξασφαλίσουν ότι από την 1η Νοεμβρίου 2012 τα καλλυντικά προϊόντα που δεν συμμορφώνονται με την παρούσα οδηγία δεν πωλούνται ούτε διατίθενται στον τελικό καταναλωτή στην Κοινότητα.
Άρθρο 4
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 5
Η παρούσα οδηγία απευθύνεται στα κράτη μέλη.
Βρυξέλλες, 28 Οκτωβρίου 2009.

Labels: 0
3
1